CELEX: 52018PC0726
Language: mt
Date: 2018-11-06
Title: Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lill-Kroazja biex iddaħħal miżura speċjali ta’ deroga mill-punt (a) tal-Artikolu 26(1) u l-Artikolu 168 tad-Direttiva tal-Kunsill 2006/112/KE dwar is-sistema komuni ta’ taxxa fuq il-valur miżjud

IL-KUMMISSJONI EWROPEA
            Brussell, 6.11.2018
            COM(2018) 726 final
            2018/0375(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li tawtorizza lill-Kroazja biex iddaħħal miżura speċjali ta’ deroga mill-punt (a) tal-Artikolu 26(1) u l-Artikolu 168 tad-Direttiva tal-Kunsill 2006/112/KE dwar is-sistema komuni ta’ taxxa fuq il-valur miżjud
            
               
         
         
            
               MEMORANDUM TA’ SPJEGAZZJONI
            
            
               Skont l-Artikolu 395(1) tad-Direttiva 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  1
                (“id-Direttiva tal-VAT”), il-Kunsill, li jaġixxi b’mod unanimu fuq proposta tal-Kummissjoni, jista’ jawtorizza kwalunkwe Stat Membru biex japplika miżuri speċjali li jidderogaw mid-dispożizzjonijiet ta’ dik id-Direttiva biex jissimplifika l-proċedura tal-ġbir tal-VAT jew biex jipprevjeni ċerti forom ta’ evażjoni jew ta’ evitar tat-taxxa.
            
            
               Permezz ta’ ittra rreġistrata mal-Kummissjoni fit-22 ta’ Diċembru 2016, il-Kroazja talbet li tidderoga mill-Artikoli 26(1)(a) u 168 tad-Direttiva tal-VAT u li tillimita d-dritt għat-tnaqqis tal-VAT fir-rigward tax-xiri u l-kiri tal-ajruplani, il-bastimenti u l-karozzi personali inkluż ix-xiri ta’ aċċessorji għal tali merkanzija kif ukoll is-servizzi pprovduti fir-rigward tagħhom. Wara numru ta’ diskussjonijiet mal-Kummissjoni, il-Kroazja biddlet it-talba tagħha u talba ġdida ġiet sottomessa u rreġistrata mal-Kummissjoni fis-17 ta’ Settembru 2018. B’konformità mal-Artikolu 395(2) tad-Direttiva tal-VAT, il-Kummissjoni infurmat lill-Istati Membri l-oħra bit-talba tal-Kroazja, permezz ta’ ittra bid-data tal-21 ta’ Settembru 2018. Permezz ta’ ittra bid-data tal-24 ta’ Settembru 2018, il-Kummissjoni nnotifikat lill-Kroazja li kellha l-informazzjoni kollha li kienet tqis meħtieġa biex tevalwa t-talba.
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               L-Artikolu 168 tad-Direttiva tal-VAT jipprevedi li persuna taxxabbli hija intitolata li tnaqqas il-VAT dovuta minn fuq ix-xiri li jsir għall-iskopijiet ta’ tranżazzjonijiet intaxxati. L-Artikolu 26(1)(a) tal-istess Direttiva jeħtieġ li l-użu ta’ merkanzija li tifforma parti mill-assi ta’ negozju għall-iskopijiet privati, ikun provvista ta’ servizzi li jitqiesu jekk il-VAT fuq il-merkanzija kienet eliġibbli għal tnaqqis. Din is-sistema tippermetti l-irkupru tal-VAT inizjalment imnaqqsa b’rabta mal-użu privat. 
            
            
               Attwalment, il-persuni taxxabbli fil-Kroazja ma jistgħux inaqqsu l-VAT fuq ix-xiri marbut ma’ karozzi personali sakemm il-karozzi personali ma jintużawx għat-taħriġ tas-sewwieqa, l-ittestjar tal-karozzi, is-servizz ta’ tiswija, l-attività ekonomika tat-trasport tal-passiġġieri u l-merkanzija, it-trasport ta’ persuni deċeduti, il-kiri u x-xiri għall-iskop ta’ bejgħ mill-ġdid. Il-kontribwenti fil-Kroazja kontinwament jeħtieġu t-tneħħija ta’ din ir-restrizzjoni fuq id-dritt tat-tnaqqis tal-VAT fuq ix-xiri u l-kiri ta’ karozzi personali u l-ispejjeż marbuta magħhom. Il-Kroazja għandha l-ħsieb li timmodifika l-leġiżlazzjoni tagħha u tippermetti t-tnaqqis tal-VAT fuq ix-xiri marbut ma’ karozzi tal-passiġġieri li ma jintużawx biss għal skopijiet kummerċjali.
            
            
               Fl-istess ħin, il-Kroazja ssostni li huwa kkumplikat li jiġi ddeterminat sa liema punt il-karozzi jintużaw għal skopijiet privati u professjonali. Il-Kroazja għalhekk tikkunsidra li jkun xieraq li tapplika l-perċentwali fiss għat-tnaqqis tal-VAT. Skont il-Kroazja, l-applikazzjoni ta’ limitu perċentwali fiss għat-tnaqqis tal-VAT ma jirriżultax f’piż amministrattiv u kostijiet addizzjonali, la għan-negozji u lanqas għall-awtoritajiet tat-taxxa filwaqt li t-tnaqqis tal-VAT ikun possibbli. L-introduzzjoni tat-tnaqqis tal-VAT se tnaqqas l-interess tal-kontribwenti biex jakkwistaw merkanzija u servizzi marbuta mal-karozzi tal-passiġġieri minn persuni li jwettqu attività mhux irreġistrata. 
            
            
               Għalhekk, abbażi tal-Artikolu 395 tad-Direttiva tal-VAT, il-Kroazja titlob li tintroduċi miżura li tidderoga mill-Artikoli 26(1)(a) u 168 tad-Direttiva tal-VAT li jillimitaw id-dritt għat-tnaqqis tal-VAT fuq il-kiri ta’ karozzi tal-passiġġieri għal perċentwali stabbilit. 
            
            
               Il-Kroazja wettqet analiżi tal-użu tal-karozzi għal skopijiet kummerċjali li żvelat li l-użu kummerċjali jenħtieġ li jiġi stmat għal madwar 40-60 %. Huwa għalhekk li l-Kroazja ssostni li 50 % huwa limitu perċentwali xieraq. 
            
            
               Ir-restrizzjoni tad-dritt għat-tnaqqis jenħtieġ li tapplika għall-VAT imħallsa fuq ix-xiri u l-kiri tal-karozzi personali inkluż ix-xiri tal-merkanzija u s-servizzi kollha pprovduti fir-rigward tagħhom. Il-karozzi tal-passiġġieri huma kkunsidrati bħala vetturi bil-mutur intiżi għat-trasport tal-persuni b’massimu ta’ tmien sitijiet minbarra s-sit tas-sewwieq. 
            
            
               Il-karozzi personali użati għat-taħriġ tas-sewwieqa, l-ittestjar tal-karozzi, is-servizz ta’ tiswija, l-attività ekonomika tat-trasport tal-passiġġieri u l-merkanzija, it-trasport ta’ persuni deċeduti, il-kiri u x-xiri għall-iskop ta’ bejgħ mill-ġdid mhumiex koperti mil-limitu perċentwali.
            
            
               Id-deroga jenħtieġ li tapplika mill-1 ta’ Jannar 2019 u jenħtieġ li tkun limitata fiż-żmien sal-31 ta’ Diċembru 2021, bil-għan li jkun jista’ jiġi vvalutat jekk ir-restrizzjoni ta’ 50 % hijiex riflessjoni tajba tat-tqassim globali bejn l-użu kummerċjali u dak privat. Jenħtieġ li kull talba ta’ estensjoni tkun akkumpanjata minn rapport li jinkludi rieżami tal-persentaġġ applikat u dan jenħtieġ li jintbagħat lill-Kummissjoni flimkien ma’ dik it-talba sal-31 ta’ Marzu 2021. 
            
            
               •Konsistenza mad-dispożizzjonijiet eżistenti fil-qasam ta’ politika
            
            
               Derogi simili b’rabta mad-dritt għat-tnaqqis ingħataw lil Stati Membri oħra. 
            
            
               L-Artikolu 176 tad-Direttiva tal-VAT jistipula li l-Kunsill għandu jiddetermina l-infiq li minnu ma tistax titnaqqas il-VAT. Sakemm dan iseħħ, huwa jawtorizza lill-Istati Membri jkomplu japplikaw l-esklużjonijiet, li kienu fis-seħħ fl-1 ta’ Jannar 1979. Għaldaqstant, hemm għadd ta’ dispożizzjonijiet ta’ waqfien totali (“stand still”) li jillimitaw id-dritt għat-tnaqqis tal-VAT b’rabta mal-karozzi tal-passiġġieri. 
            
            
               
                  Minkejja l-inizjattivi preċedenti biex jiġu stabbiliti regoli li skonthom il-kategoriji tan-nefqa jistgħu jkunu soġġetti għal restrizzjoni tad-dritt għat-tnaqqis
                     2
                  , din id-deroga hija xierqa fl-istennija tal-armonizzazzjoni ta’ dawn ir-regoli fil-livell tal-UE. 
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
         
         
            
               L-Artikolu 395 tad-Direttiva tal-VAT. 
            
            
               •Sussidjarjetà (għall-kompetenza mhux esklużiva) 
            
            
               
                  Meta titqies id-dispożizzjoni tad-Direttiva tal-VAT li fuqha hija bbażata l-proposta, il-prinċipju tas-sussidjarjetà ma japplikax.
               
            
            
               •Proporzjonalità
            
            
               Id-Deċiżjoni tikkonċerna awtorizzazzjoni mogħtija lil Stat Membru wara t-talba tiegħu stess u ma tikkostitwixxi l-ebda obbligu.
            
            
               
                  Minħabba l-kamp ta’ applikazzjoni limitat tad-deroga, il-miżura speċjali hija proporzjonata mal-għan li jrid jintlaħaq, jiġifieri s-simplifikazzjoni tal-ġbir tat-taxxa u l-prevenzjoni ta’ ċerti forom ta’ evażjoni jew ta’ evitar tat-taxxa. B’mod partikolari, il-kontribwenti se jkunu jistgħu jnaqqsu 50 % tal-VAT fuq il-karozzi tal-passiġġieri li jużaw għal skopijiet privati u kummerċjali fejn ma jkollhomx il-piż addizzjonali li jżommu r-rekords. L-awtoritajiet tat-taxxa jkollhom proċedura ta’ ġbir tat-taxxa simplifikata. 
               
            
            
               •Għażla tal-istrument
            
            
               
                  L-istrument li qed jiġi propost: Deċiżjoni ta’ Implimentazzjoni tal-Kunsill.
               
               
                  Skont l-Artikolu 395 tad-Direttiva tal-Kunsill 2006/112/KE, deroga mir-regoli komuni tal-VAT hija possibbli biss bl-awtorizzazzjoni tal-Kunsill li jaġixxi b’mod unanimu fuq proposta tal-Kummissjoni. Deċiżjoni ta’ Implimentazzjoni tal-Kunsill hija l-aktar strument xieraq peress li tista’ tiġi indirizzata lil Stat Membru individwali.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet mal-partijiet ikkonċernati
            
            
               
                  Din il-proposta hija bbażata fuq talba mill-Kroazja u tikkonċerna biss lil dan l-Istat Membru. 
               
            
            
               •Ġbir u użu tal-għarfien espert
            
            
               
                  Ma kienx hemm bżonn ta’ għarfien espert estern. 
               
            
            
               •Valutazzjoni tal-impatt
            
            
               
                  Il-proposta twieġeb għat-talba magħmula mill-Kroazja li tixtieq temenda l-leġiżlazzjoni tagħha u tippermetti għal tnaqqis tal-VAT fuq l-użu kummerċjali tal-karozzi tal-passiġġieri. Peress li huwa kkumplikat li jiġi ddeterminat sa liema punt il-karozzi jintużaw għal skopijiet privati u professjonali, il-Kroazja talbet biex tapplika limitu perċentwali fiss ta’ 50 %. Il-miżura speċjali hija mfassla biex tissimplifika l-proċedura tal-intaxxar u biex tilqa’ kontra l-evażjoni tal-VAT, u għaldaqstant, għandha impatt potenzjalment pożittiv kemm fuq in-negozji u kemm fuq l-amministrazzjonijiet. 
               
               
                  Il-Kroazja se tippermetti t-tnaqqis tal-VAT li s’issa ma kienx jista’ jitnaqqas. Għalhekk, il-miżura se jkollha impatt fuq il-baġit tal-istat Kroat. Id-dħul mill-VAT se jitnaqqas b’madwar 400 miljun kull sena abbażi tad-data mill-2015, jiġifieri 0.9 % tad-dħul totali mill-VAT
                     3
                  . 
               
            
            
               4.IMPLIKAZZJONIJIET BAĠITARJI
            
            
               
                  Il-miżura mhi se jkollha l-ebda impatt negattiv fuq ir-riżorsi proprji tal-Unjoni li jirriżultaw mill-VAT.
               
            
            
               5.ELEMENTI OĦRA
            
         
         
            
               
                  Il-proposta tinkludi klawżola ta’ estinzjoni; skadenza awtomatika stabbilita għall-31 ta’ Diċembru 2021.
               
               
                  F’każ li l-Kroazja tikkunsidra estensjoni oħra tal-miżura ta’ deroga lil hinn mill-2021, jenħtieġ li jintbagħat rapport lill-Kummissjoni li jinkludi rieżami tal-limitu tal-perċentwali flimkien mat-talba għal estensjoni sa mhux aktar tard mill-31 ta’ Marzu 2021.
               
            
            
               2018/0375 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li tawtorizza lill-Kroazja biex iddaħħal miżura speċjali ta’ deroga mill-punt (a) tal-Artikolu 26(1) u l-Artikolu 168 tad-Direttiva tal-Kunsill 2006/112/KE dwar is-sistema komuni ta’ taxxa fuq il-valur miżjud
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  4
               , u b’mod partikolari l-Artikolu 395(1) tagħha,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)L-Artikolu 168 tad-Direttiva 2006/112/KE jistabbilixxi d-dritt ta’ persuna taxxabbli li tnaqqas it-taxxa fuq il-valur miżjud (VAT) imposta fuq provvisti ta’ merkanzija u servizzi rċevuti minn dik il-persuna għall-użu fit-tranżazzjonijiet taxxabbli ta’ dik il-persuna. Il-punt (a) tal-Artikolu 26(1) ta’ dik id-Direttiva fih rekwiżit li tiġi ddikjarata l-VAT meta xi assi ta’ negozju jintuża għal skopijiet privati tal-persuna taxxabbli jew tal-persunal tagħha jew, b’mod iktar ġenerali, għal skopijiet mhux marbuta man-negozju tagħha.
            
            
               (2)Permezz ta’ ittra rreġistrata mal-Kummissjoni fit-22 ta’ Diċembru 2016, il-Kroazja talbet l-awtorizzazzjoni sabiex tidderoga mid-dispożizzjonijiet tad-Direttiva 2006/112/KE li jirregolaw d-dritt għat-tnaqqis tat-taxxa fuq x-xiri fir-rigward tax-xiri u l-kiri tal-ajruplani, il-bastimenti u l-karozzi personali inkluż ix-xiri ta’ aċċessorji għal tali merkanzija kif ukoll is-servizzi pprovduti fir-rigward tagħhom. Wara numru ta’ diskussjonijiet mal-Kummissjoni, il-Kroazja ssottomettiet talba emendata limitata għall-karozzi tal-passiġġieri li ġiet irreġistrata mal-Kummissjoni fis-17 ta’ Settembru 2018. 
            
            
               (3)Il-Kummissjoni għaddiet it-talba tal-Kroazja lill-Istati Membri l-oħra permezz ta’ ittra bid-data tal-21 ta’ Settembru 2018. Permezz ta’ ittra bid-data tal-24 ta’ Settembru 2018, il-Kummissjoni nnotifikat lill-Kroazja li kellha l-informazzjoni kollha li kienet tqis meħtieġa biex tevalwa t-talba.
            
            
               (4)Il-persuni taxxabbli fil-Kroazja ma jistgħux inaqqsu l-VAT marbuta mal-karozzi tal-passiġġieri li jintużaw parzjalment għal skopijiet kummerċjali. Il-Kroazja għandha l-ħsieb li timmodifika l-leġiżlazzjoni tagħha u tippermetti t-tnaqqis tal-VAT fuq ix-xiri marbut ma’ karozzi tal-passiġġieri.
            
            
               (5)Il-Kroazja ssostni li ħafna drabi huwa kkumplikat li tiddetermina b’mod preċiż sa liema punt il-karozzi jintużaw għal skopijiet privati u professjonali, u anke meta dan ikun possibbli, dan ikun ta’ spiss wisq diffiċli. Il-Kroazja għalhekk tikkunsidra li jkun xieraq li tapplika l-perċentwali fiss għat-tnaqqis tal-VAT. Abbażi tal-istimi, il-Kroazja ssostni li l-limitu ta’ 50 % huwa xieraq. 
            
            
               (6)Skont il-Kroazja, l-applikazzjoni ta’ limitu perċentwali fiss għat-tnaqqis tal-VAT ma jirriżultax f’piż amministrattiv u kostijiet addizzjonali, la għan-negozji u lanqas għall-awtoritajiet tat-taxxa filwaqt li t-tnaqqis tal-VAT ikun possibbli. L-introduzzjoni tat-tnaqqis tal-VAT se tnaqqas l-interess tal-kontribwenti biex jakkwistaw merkanzija u servizzi marbuta mal-karozzi tal-passiġġieri minn persuni li jwettqu attività mhux irreġistrata. 
            
            
               (7)Għalhekk, abbażi tal-Artikolu 395 tad-Direttiva tal-VAT, il-Kroazja talbet li tintroduċi miżura speċjali li tidderoga mill-punt (a) tal-Artikolu 26(1) u mill-Artikolu 168 tad-Direttiva 2006/112/KE li jillimitaw id-dritt għat-tnaqqis fuq il-kiri ta’ karozzi tal-passiġġieri għal perċentwali stabbilit.  
            
            
               (8)Ir-restrizzjoni tad-dritt għat-tnaqqis jenħtieġ li tapplika għall-VAT imħallsa fuq ix-xiri u l-kiri tal-karozzi personali inkluż ix-xiri tal-merkanzija u s-servizzi kollha pprovduti fir-rigward tagħhom. Il-karozzi tal-passiġġieri huma kkunsidrati bħala vetturi bil-mutur intiżi għat-trasport tal-persuni b’massimu ta’ tmien sitijiet minbarra s-sit tas-sewwieq. 
            
            
               (9)Il-miżura speċjali hija mfassla biex tissimplifika l-proċedura tal-intaxxar u biex tilqa’ kontra l-evażjoni tal-VAT, filwaqt li tippermetti t-tnaqqis tal-VAT fuq il-karozzi tal-passiġġieri użati parzjalment għal skopijiet kummerċjali. Minħabba l-impatt potenzjalment pożittiv kemm fuq in-negozji u kemm fuq l-amministrazzjonijiet, huwa xieraq li tingħata l-miżura speċjali. 
            
         
         
            
               (10)Il-miżura speċjali jenħtieġ li tapplika mill-1 ta’ Jannar 2019 u jenħtieġ li tkun limitata fiż-żmien sal-31 ta’ Diċembru 2021, bil-għan li jkun jista’ jiġi vvalutat jekk ir-restrizzjoni ta’ 50 % hijiex riflessjoni korretta tat-tqassim globali bejn l-użu kummerċjali u dak privat. 
            
            
               (11)Fil-każ li l-Kroazja tikkunsidra li tkun meħtieġa estensjoni tal-awtorizzazzjoni lil hinn mill-2021, jenħtieġ li tibgħat talba għal estensjoni lill-Kummissjoni sal-31 ta’ Marzu 2021, flimkien ma’ rapport lill-Kummissjoni li jenħtieġ li jinkludi rieżami tal-limitu tal-perċentwali applikat. 
            
            
               (12)Il-miżura speċjali se jkollha biss effett negliġibbli fuq l-ammont globali tad-dħul mit-taxxa miġbur fl-istadju tal-konsum finali u mhux se jkollha effett negattiv fuq ir-riżorsi proprji tal-Unjoni li jinġabru mit-taxxa fuq il-VAT,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               B’deroga mill-Artikolu 168 tad-Direttiva 2006/112/KE, il-Kroazja hija awtorizzata li tillimita d-dritt għat-tnaqqis tat-taxxa fuq il-valur miżjud (il-VAT) għal 50 % b’rabta man-nefqa fuq il-karozzi tal-passiġġieri li ma jintużawx biss għal skopijiet kummerċjali.
            
            
               Artikolu 2
            
            
               B’deroga mill-punt (a) tal-Artikolu 26(1) tad-Direttiva 2006/112/KE, il-Kroazja ma għandhiex tittratta bħala provvista ta’ servizzi l-użu mhux kummerċjali ta’ karozza tal-passiġġieri inkluża fl-assi ta’ negozju ta’ persuna taxxabbli, meta dik il-karozza kienet soġġetta għal limitazzjoni awtorizzata skont l-Artikolu 1 ta’ din id-Deċiżjoni.
            
            
               Artikolu 3
            
            
               In-nefqa msemmija fl-Artikolu 1 għandha tkopri x-xiri u l-kiri tal-karozzi tal-passiġġiera inkluż ix-xiri tal-merkanzija u s-servizzi kollha pprovduti fir-rigward tagħhom. 
            
            
               Artikolu 4
            
            
               Id-Deċiżjoni għandha tapplika biss għall-vetturi bil-mutur intiżi għat-trasport tal-persuni b’massimu ta’ tmien sitijiet minbarra s-sit tas-sewwieq. 
            
            
               Artikolu 5
            
            
               L-Artikoli 1 u 2 ma għandhomx japplikaw għal:
            
            
               –(a) vetturi użati għat-taħriġ tas-sewwieqa, l-ittestjar tal-karozzi, is-servizz ta’ tiswija, l-attività ekonomika tat-trasport tal-passiġġieri u l-merkanzija, it-trasport ta’ persuni deċeduti, il-kiri;
            
            
               –(b) vetturi mixtrija għall-iskop ta’ bejgħ mill-ġdid. 
            
            
               Artikolu 6
            
            
               Din id-Deċiżjoni għandha tapplika mill-1 ta’ Jannar 2019 sal-31 ta’ Diċembru 2021. 
            
            
               Kull talba għall-estensjoni tal-awtorizzazzjoni prevista f’din id-Deċiżjoni għandha titressaq lill-Kummissjoni sal-31 ta’ Marzu 2021 u għandha tiġi akkumpanjata minn rapport li jinkludi rieżami tal-perċentwali stabbilit fl-Artikolu 1.
            
            
               Artikolu 7
            
         
         
            
               Din id-Deċiżjoni hija indirizzata lir-Repubblika tal-Kroazja. 
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 347, 11.12.2006 , p. 1.
               
               
                  
                     (2)
                  
                        KUMM (2004) 728 finali - Proposta għal Direttiva tal-Kunsill li temenda d-Direttiva 77/388/KEE bl-għan li jiġu ssimplifikati l-obbligazzjonijiet tat-taxxa fuq il-valur miżjud (ĠU C 24, 29.1.2005, p. 10) irtirata fil-21 ta’ Mejju 2014
                  
                  (ĠU C 153, 21. 05. 2014, p. 3) 
               
               
                  
                     (3)
                  
                        Studju u Rapporti dwar id-Diskrepanza tal-VAT fl-Istati Membri tal-EU-28. Rapport Finali tal-2018; Tabella 3.11.,p.32. 
               
               
                  
                     (4)
                  
                        ĠU L 347, 11.12.2006 , p. 1.